Kings leen haker by WP vir stryd teen Nam | Netwerk24
Kings leen haker by WP vir stryd teen Nam
Deur Michael Green 03 September 2019 21:15
Chad Solomon van die Westelike Provinsie gaan vir die Southern Kings op haker uithelp.
Die Southern Kings moes noodgedwonge 'n paar versterkings ontbied vir hul tweede opwarmingswedstryd teen Namibië, wat Saterdag in Walvisbaai gespeel word.
'n Paar van die Oos-Kapenaars is die afgelope naweek in die eerste opwarmingswedstryd teen die Welwitschias beseer.
Namibië slyp in dié kragmetings vir die Wêreldbeker-toernooi, terwyl die Kings opwarm vir die Pro14-reeks.
Die Westelike Provinsie het die haker Chad Solomon vir dié wedstryd aan die Kings geleen, aangesien die Kings erg in dié posisie uitgedun is.
Gareth Heidtmann het harsingskudding opgedoen en met hom uit het die Kings net een fikse haker, Alandre van Rooyen.
Tango Balekile herstel nog in Port Elizabeth van 'n enkelbesering en kon nie oorweeg word nie.
Jacques du Toit is op sy beurt nog by die Vrystaat-Cheetahs se Curriebeker-veldtog betrokke en sal hom eers daarna by die Kings aansluit.
Dan het die Cheetahs wel ingestem om die jong slot/flank Elrigh Louw nou al toe te laat om by die Kings aan te sluit.
Louw, wat vanjaar vir die Suid-Afrikaanse o.20-span uitgedraf het, kan speelkans kry teen die Welwitschias indien Thembelani Bholi moet uitsit.
Bholi moet nog medies geskik vir die wedstryd verklaar word nadat hy 'n stamp teen die kop in die vorige wedstryd gekry het.
Xandré Vos, wat aanvanklik nie in die Kings se groep vir die opwarmingswedstryde was nie, is ook op pad Walvisbaai toe.
Hy sal moet instaan vir die loskopstut Cameron Dawson, wat 'n voetbesering opgedoen het.
Daar is nie 'n plaasvervanger vir die vleuel Christian Ambadiang, wat 'n kniebesering opgedoen het, aangevra nie.
Die verwagting is dat een van die senters, Chris Hollis of JT Jackson, in Ambadiang se plek gebruik sal word.
Die Kings het ook die skrumskakel Josh Alderman opgeroep en hy kan dalk Saterdag op die plaasvervangersbank wees.
Die losvoorspeler Lusanda Badiyana sal nie vir die kragmeting oorweeg word nie aangesien hy sy elmboog beseer het.